L'Escola d'Administració Pública de Catalunya (EAPC) ha publicat el número 10 de l' European Public Mosaic (EPuM).
Open Journal on Public Service amb un monogràfic dedicat als vincles entre la recerca científica i la millora de les polítiques públiques, especialment pel que fa a l'ús de l'evidència en la presa de decisions.
Inclou cinc articles, del Centre Comú de la Recerca (JRC) de la Comissió Europea, el Comitè per al Futur adscrit al Parlament de Finlàndia, l'Agència de Qualitat i Avaluació Sanitàries de Catalunya (AQuAs), l'Oficina de Ciència Ciutadana de l'Ajuntament de Barcelona i el Servei de Recerca, Documentació i Publicacions de l'EAPC.
L'últim número de l'EPuM també inclou una videoentrevista amb el que ha estat director del Consell Europeu de Recerca (ERC) fins al desembre de 2019, Jean-Pierre Bourguignon.
Entre altres reflexions, Bourguignon aposta per reduir la distància entre decisors públics i investigadors, així com per ampliar els coneixements tecnicocientífics dels càrrecs directius i empleats públics.
Finalment, la revista ofereix una selecció de bones pràctiques, noves tendències i flaixos d'actualitat.
New methods, actors and evidence, on constata la importància de comprendre la complexitat dels comportaments polítics de la ciutadania, els decisors públics i els científics per tal de millorar l'ús de l'evidència en la gestió pública.
Per la seva banda, el conseller del Comitè per al Futur adscrit al Parlament finlandès, Olli Hietanen, signa la contribució Science and political decision-making.
De l'experiència d'aquest organisme científic assessor en destaca la dificultat d'establir el que és cert, fals, correcte o perjudicial especialment quan es tracta de qüestions socials on hi ha punts de vista divergents.
La coordinadora de recerca de l'AQuAs, Paula Adam, signa l'article Effectivity of research impact assessment: from 'retrospective' discipline to 'real-time' evaluation practice, on se centra en l'avaluació de l'impacte de la recerca (RIA) i en el projecte de l'ISRIA, l'escola internacional associada a aquesta metodologia que ha impulsat una guia amb 10 punts clau per aconseguir millors resultats.
En paral·lel, la responsable de Ciència i Innovació a l'Institut de Cultura de Barcelona, Diana Escobar, fa un balanç de la trajectòria de l'Oficina de Ciència Ciutadana impulsada per l'Ajuntament de la capital catalana des de 2012 per tal de connectar la recerca amb els reptes i inquietuds dels veïns.
Finalment, la cap del Servei de Recerca, Documentació i Publicacions de l'EAPC, Núria Guevara, i la responsable de recerca i publicacions adscrita al mateix Servei, Elvira Riera, signen l'article The EAPC research driver programme: Fostering better policies through knowledge transfer between academy, public administration and society ́.
L'article analitza la transformació de l'estratègia de recerca de l'Escola a través del programa EAPC motor de recerca, nascut el 2017 per fomentar recerca que ofereixi respostes a reptes de les polítiques públiques i de la societat.
Fa èmfasi en els aprenentatges d'aquest període de cara a dissenyar un model de recerca per al desenvolupament de polítiques dins l'ecosistema català.
Tanquen el número les seccions habituals de bones pràctiques, noves tendències i flaixos d'actualitat.
La selecció de l'EPuM 10 conté informació sobre la ciència oberta, la recerca participativa i la recerca orientada a la missió, sobre enfocaments i metodologies com el nudging i el futures thinking, sobre els megatrends i sobre l'impuls de la innovació al sector públic, entre altres.
L'EPuM és una publicació periòdica digital íntegrament en anglès que té per objectiu contribuir al debat internacional sobre gestió pública.
De caire divulgatiu, s'adreça especialment a professionals de l'Administració i gestors de serveis públics.
Consulteu els números anteriors dedicats a participació ciutadana, transformació digital, gestió del talent, avaluació de polítiques públiques, gestió de pressupostos públics, formació i aprenentatge, dades obertes, intel·ligència artificial i integritat institucional.
Amb articles del Centre Comú de la Recerca de la UE, el Comitè per al Futur finlandès, AQuAs, l'Oficina de Ciència Ciutadana de Barcelona i l'EAPC